Frank Wilczek

pisi|Frank Wilczek Nobeli auhinna vastuvõtmisele järgnenud pressikonverentsil Stockholmis detsembris 2004
pisi|Frank Wilczek koos äsja Benjamin Franklini medali saanud Yōichirō Nambuga 2005. aastal Philadelphias

Frank Anthony Wilczek (sündinud 15. mail 1951 Mineolas) on Ameerika Ühendriikide füüsikateoreetik ja matemaatik.

Frank Wilczeki isa oli poola ja ema itaalia päritolu. Frank õppis New Yorgi Queensi linnaosas Martin Van Bureni keskkoolis ning paistis oma andekusega varakult silma. Ta on saanud 1970. aastal Chicago ülikoolis bakalaureusekraadi ja 1972. aastal Princetoni ülikoolis magistrikraadi matemaatikas ning 1974. aastal Princetoni ülikoolis doktorikraadi füüsika alal.

Ta on töötanud Princetoni asutuses Institute for Advanced Study ja Kavli teoreetilise füüsika instituudis California ülikoolis Santa Barbaras, samuti olnud külalisprofessor Põhjamaade Teoreetilise Füüsika Instituudis.

2004. aastal sai Frank Wilczek koos David Grossi ja David Politzeriga Nobeli füüsikaauhinna selle eest, et nad avastasid asümptootilise vabaduse kvantkromodünaamikas.

Frank Wilczek on Massachusettsi Tehnoloogiainstituudi teoreetilise füüsika keskuse Herman Feshbachi füüsikaprofessor.

Teadustegevus
Princetoni ülikoolis magistrantuuris õppides töötas Frank Wilczek koos David Grossiga. 1973. aastal avastasid nad asümptootilise vabaduse, mis väljendub selles, et mida lähemal on kvargid üksteisele, seda nõrgem on nendevaheline tugev vastasmõju. Väga lähestikku asuvad kvargid käituvad peaaegu nagu vabad osakesed. Sama nähtuse avastas sõltumatult David Politzer. See avastus mängis olulist rolli kvantkromodünaamika arengus.

Wilczek on tegelenud mitmesuguste valdkondadega, nii osakestefüüsika, astrofüüsika kui ka kondenseeritud aine füüsikaga; sealhulgas uurinud ülikõrge temperatuuri ja ülisuure tihedusega kvarkainet (QCD-ainet), osakestefüüsika rakendusi kosmoloogias, väljateooriate tehnikate rakendamist kondenseeritud aine füüsikas, tegelenud mustade aukude kvantgravitatsiooni teooriaga.

Tunnustus

 2002 – Lorentzi medal
 2003 – Lilienfeldi auhind
 2003 – Karli ülikooli matemaatika- ja füüsikateaduskonna mälestusmedal
 2003 – Euroopa Füüsika Seltsi kõrge energia füüsika ja osakestefüüsika auhind
 2004 – Nobeli füüsikaauhind
 2005 – Kuningas Fayşali rahvusvaheline teadusauhind 
2005 – valiti Ameerika Filosoofiaseltsi liikmeks.

Isiklikku
Frank Wilczek abiellus 1973. aastal ajakirjanik Betsy Devine'iga. Neil on kaks tütart.

Ta esines muu hulgas telesarjas "Penn & Teller: Bullshit!", kus teda nimetati kõige targemaks selles sarjas esinenud inimeseks.

Teoseid

Populaarteaduslikud teosed
2008 "The Lightness of Being: Mass, Ether, and the Unification of Forces". Basic Books. ISBN 978-0-465-00321-1.
2007 "La musica del vuoto". Roma: Di Renzo Editore.
2006 "Fantastic Realities: 49 Mind Journeys And a Trip to Stockholm". World Scientific. ISBN 978-981-256-655-3.
2002 "On the world's numerical recipe (an ode to physics)," Daedalus 131(1): 142-47.
1989 (koos Betsy Devine'iga) "Longing for the Harmonies: Themes and Variations from Modern Physics". W W Norton. ISBN 978-0-393-30596-8.

Teaduspublikatsioonid
1988 "Geometric Phases in Physics"
1990 "Fractional Statistics and Anyon Superconductivity"


Wilczek, F., Zee, A. & S. B. Treiman "Scaling Deviations for Neutrino Reactions in Aysmptotically Free Field Theories", Joseph Henry Laboratories 1974












Välislingid

 Biography and Bibliographic Resources, Elulugu USA energeetikaministeeriumi andmebaasis
 Elulugu Lifeboat Foundationi veebisaidil
 Nobelprize.org
 Frank Wilczek explains Einstein's massive contributions to science
 Frank Wilczek tutvustab raadiosaates oma raamatut "The Lightness of Being"
 Freeman Dyson, "Leaping into the Grand Unknown: Review of The Lightness of Being," The New York Review of Books 56(6), April 9, 2009.
 Raadiointervjuu Lewis Burke Frumkesi Radio Shows 10. aprillil 2011
 Teleintervjuu veebruaris 2011 Cambridge'i ülikooli kanalil
 The J. Robert Oppenheimer Lecture - Frank Wilczek 

Kategooria:Ameerika Ühendriikide füüsikud
Kategooria:Chicago Ülikooli vilistlased
Kategooria:Princetoni Ülikooli vilistlased
Kategooria:Nobeli füüsikaauhinna laureaadid
Kategooria:Sündinud 1951